ธปท.เจรจาสรรพากรลดภาษีจูงใจคนใช้บัตรเดบิต
ธปท.แย้มหารือกรมสรรพากรลดภาษี จูงใจให้กับผู้ถือร้านรับบัตรเดบิตในการจ่ายค่าสินค้าและบริการ
20 มี.ค. 2556

ธปท.แย้มหารือกรมสรรพากรลดภาษี จูงใจให้กับผู้ถือร้านรับบัตรเดบิตในการจ่ายค่าสินค้าและบริการ 
นางทองอุไร ลิ้มปิติ รองผู้ว่าการ ด้านบริหาร ธนาคารแห่งประเทศไทย (ธปท.) กล่าวว่า ธปท.อยู่ระหว่างการประสานงานกับกรมสรรพากร เพื่อลดภาษีให้กับผู้ถือบัตร และร้านค้าที่รับชำระค่าสินค้าและบริการด้วยบัตรเดบิต เพื่อเป็นแรงจูงใจให้ผู้ประกอบการหันมารับบัตรเดบิตมากขึ้น 
“จากการหารือในเบื้องต้นกรมสรรพากรเห็นชอบในหลักการแล้ว แต่ขอดูรายละเอียด ว่าจะกระทบรายได้ภาษีมากน้อยเพียงใดคุ้มค่ากับการขยายฐานผู้เสียภาษีที่จะเพิ่มขึ้นจากโครงการนี้หรือไม่ ซึ่งคงต้องใช้เวลาพิจารณาอีกระยะหนึ่ง” นางทองอุไร กล่าว
นอกจากนี้ ธปท.จะมีโครงการพัฒนาระบบการชำระเงินทางอิเล็กทรอนิกส์ เช่น เพิ่มการใช้บัตรเดบิตเพื่อการชำระค่าสินค้าและบริการให้มากขึ้น จากปัจจุบันมีบัตรเดบิตถึง 40.93 ล้านใบ ใช้ชำระค่าสินค้าเพียง 1% หรือเฉลี่ยเพียง 209 บาทต่อบัตรต่อเดือนเท่านั้น ส่งเสริมการชำระเงินผ่านทางโทรศัพท์มือถือให้มากขึ้น ส่งเสริมระบบการเคลียร์เช็คด้วยภาพเช็ค (ICAS) ให้ครอบคลุมทั่วประเทศ จัดทำระบบหักชำระเงินภายในประเทศ (Local Switching) เพื่อลดต้นทุนให้ถูกลงกว่าการหักชำระเงินในปัจจุบัน ที่ต้องพึ่งการหักชำระในต่างประเทศของบริษัทวีซ่าส์ หรือ มาสเตอร์ที่มีค่าธรรมเนียมที่แพงกว่า 
ทั้งนี้ คาดว่าจะเริ่มใช้ระบบ Local Switching ได้ภายในเดือน ก.ย.นี้
นางทองอุไร กล่าวถึงแผนกลยุทธ์ระบบการชำระเงิน 2555-2559 ว่า จะมีการพัฒนาระบบให้เชื่อมโยงในกลุ่มประชาคมเศรษฐกิจอาเซียน (เออีซี) เพื่อรองรับการขยายตัวทางการค้าของภาคธุรกิจ การท่องเที่ยว และการเคลื่อนย้ายแรงงานระหว่างกัน เพื่อลดความเสี่ยงในการชำระเงินระหว่างกัน และจะคุ้มครองผู้บริโภคมากขึ้น
“ปัจจุบันผู้ถือเอทีเอ็ม บัตรเดบิตสามารถกดเงินสดและถามยอดได้ในมาเลเซีย เกาหลีใต้ เวียดนาม และอยู่ระหว่างดำเนินการร่วมกับประเทศฟิลิปปินส์ อินโดนีเซีย และสิงคโปร์ คาดว่าจะพัฒนาระบบเอทีเอ็มพูลให้ครอบคลุมทั้งอาเซียนในอีก 12 ปีนี้” นางทองอุไร กล่าว